**ZÁPIS č. 3**

 **Z RIADNEHO ZASADNUTIA SPRÁVNEJ RADY TASR**

 **16. marca 2021 so začiatkom o 15.00 h**

**Prítomní členovia Správnej rady:** Alena Mezeiová , Jozef Tuhovčák, Árpád Korpás,Peter Mestický**,** Ladislav Mikuš

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedla predsedníčka SR TASR Alena Mezeiová. Konštatovala, že rada je uznášaniaschopná, navrhla program zasadnutia a dala o ňom hlasovať.

Program:

**Program:**

1. **Redakčný systém TASR**
2. **Pandémia COVID-19  a jej dôsledky v spravodajstve a hospodárení TASR**
3. **Rôzne**

**UZNESENIE č. 01/16/03/2021:**

Členovia SR TASR schválili program zasadnutia:

ZA: A. Mezeiová PROTI: 0 ZDRŽAL SA: 0

 J. Tuhovčák

 Á. Korpás

 P. Mestický

 L. Mikuš

**Uznesenie bolo prijaté.**

1. **Redakčný systém TASR**

**Ako uviedol GR TASR V. Puchala,** *redakčný systém Typlan používa TASR od roku 1994. Systém je nespoľahlivý a nekompatibilný so súčasnými technológiami. TASR je nútená pristupovať k degradácií novej techniky tak, aby bola s Typlanom kompatibilná. Systém je celkovo v havarijnom stave. Kritickým článkom je vstupná časť – zadávanie správ redaktormi, ktorá je nestabilná, padá, neuchováva správy a významne komplikuje redakčnú prácu.*

 *TASR vypracovala Štúdiu uskutočniteľnosti redakčného systému novej generácie. Požiadavky TASR na kapitálové prostriedky od MK SR a MF SR neboli opakovane schválené.*

 *TASR bola nútená riešiť aspoň základnú platformu pre nový systém, a to tvorbu správ z externého prostredia, editovanie a prezentáciu správ odberateľom. Za týmto účelom spracovala agentúra základné parametre požadovaného riešenia a pripravuje ich implementáciu.*

*GR prezentoval postup pri zabezpečení systému na tvorbu správ z externého prostredia, editovanie a prezentáciu správ, predstavil parametre systému a tok práce, náklady a oboznámil členov rady s cestovnou mapou uvádzania systému*

*K samotnému systému sú potrebné ďalšie hardwérové riešenia, ktoré už TASR priebežne sprocesovala.*

Členovia Správnej rady TASR po krátkej diskusii vzali materiál na vedomie.

1. **Pandémia COVID-19  a jej dôsledky v spravodajstve a hospodárení TASR**

GR TASR V. Puchala predstavil, ako zabezpečovala TASR počas uplynulého roka spravodajstvo o pandémii COVID-19. Informoval o finančných dopadoch krízy na agentúru a nových príležitostiach, ktoré kríza otvorila.

Ako uviedol GR TASR V. Puchala*, prvé príznaky vírusu COVID-19 zaznamenala TASR v svojom spravodajstve už na sklonku roku 2019 prostredníctvom správ zo zahraničných spravodajských agentúr. Od januára 2020, ale hlavne od polovice februára 2020 začala byť táto téma európskou a neskôr i domácou témou na Slovensku. Prenikla do všetkých spravodajských servisov a ovplyvnila zásadným spôsobom tematické portfólio i celkovú prácu agentúry.*

*Dominantnou informačnou agendou sa v roku 2020 stalo informovanie o pandémii COVID-19. Táto téma rezonovala skoro vo všetkých oblastiach života. V roku 2019 vydala TASR v domácom a zahraničnom servise v kategórii „zdravie“ 2 652 správ, v roku 2020 počet správ stúpol na 14 149.*

*Pandémia zvýraznila potrebu verejnoprávnej tlačovej agentúry, ktorá spolupracuje s kvalitnými partnerskými tlačovými agentúrami vo svete, zabezpečuje informácie 24 hodín denne, sedem dní v týždni. Pandémia COVID-19 potvrdila význam pravdivých informácií z rozpoznateľných zdrojov, ktoré sú postavené na overených faktoch.*

*Tlačová agentúra Slovenskej republiky v zmysle zákona č. 385/2008 Z. z. o Tlačovej agentúre Slovenskej republiky poskytuje verejnosti služby v oblasti spravodajstva a plní úlohy vo verejnom záujme. Na základe Smernice vlády SR, ktorou sa ustanovuje spôsob vyrozumenia o vypovedaní vojny, o vyhlásení vojnového stavu, výnimočného stavu, núdzového stavu, mimoriadnej situácie alebo stupňa teroristického ohrozenia na území Slovenskej republiky schválenou uznesením vlády 572 z 13. decembra 2017,  je TASR subjektom vyrozumenia v prípade vzniku krízových situácií.*

*V súvislosti s vyhlásením a opakovaným predlžením núdzového stavu a v súvislosti so zabezpečením podmienok pre ochranu zdravia a života pri práci prijala TASR celý rad opatrení. Niektoré vyplývali zamestnávateľovi ako povinnosť, iné boli prejavom ústretovosti zamestnávateľa.*

*TASR prijala od mája 2020 Smernicu generálneho riaditeľa TASR k problematike šírenia nákazy COVID-19. V súvislosti s rizikom šírenia nákazy koronavírusu COVID-19 a možným ohrozením verejného zdravia bol v smernici vydaný pokyn na vykonávanie práce z domu v súlade s § 52 ods. 5 a § 250b Zákonníka práce:*

*Smernica bola doplnená Nariadením generálneho riaditeľa z dňa 15. januára 2021, ktorým bola nariadená práca z domu pre všetkých zamestnancov s výnimkou tých pozícií, ktoré sú nevyhnutné pre chod verejnoprávnej inštitúcie.*

*Pri výkone práce v TASR boli zamestnanci od začiatku koronakrízy požiadaní o maximálne dodržiavania pravidiel ochrany (dezinfekcia, rozostupy, rúška). Zabezpečená bola statická, neskôr elektronická dezinfekcia.*

*Na náklady TASR boli k dispozícii boli rúška, v súčasnosti respirátory pre zamestnancov v práci a v teréne. Pre služby bola daná možnosť využívania taxi služby namiesto rizikovejšej hromadnej dopravy.*

*TASR minimalizovala návštevy v agentúre na mimoriadne pracovné potreby. V súvislosti s nariadeniami a rozhodnutiami vlády bol zamedzený vstup tým, ktorí sa pri vstupe do priestorov nemôžu preukázať platným potvrdením a negatívnom teste.*

*TASR vyšla v ústrety svojim zamestnancom a zabezpečila pravidelné testovanie priamo na pracovisku na náklady agentúry. V decembri boli všetci zamestnanci, ktorí prejavili záujem, otestovaní na náklady TASR PCR testami, v priebehu nasledujúcich týždňov boli 6x vykonané antigénové testy priamo na pracovisku na náklady TASR.*

*V kríze stúpa dôležitosť informácií z relevantného zdroja. Kríza potvrdzuje význam tlačovej agentúry, ktorá vydáva informácie o dianí pre odberateľov i verejnosť, robí to nepretržite, informuje z dobrých domácich i zahraničných zdrojov a vytvára protiváhu množstvu neoverených správ, haoxov, fake news či konšpirácií. Správy TASR počas koronakrízy tvoria základ spravodajstva slovenských webov, rádií, televízií. TASR posilnila svoju značku i značku svojich koncových médií.*

*Weby TASR narástli nad milión unikátnych návštevníkov mesačne.*

*V kríze stúpol dôraz na rýchlosť prenosu informácií, keďže dianie sa mení prakticky z minúty na minútu. Veľkým prínosom boli živé prenosy tlačových konferencií prostredníctvom TASR TV. Zabezpečili rýchle a presné informácie a umožnili odberateľom byť v obraze bez toho, aby museli posielať svojich redaktorov do terénu.*

*Výrazný nárast sledovanosti živých prenosov TASR TV svedčí a správnosti rozvoja tohto produktu práve v čase krízy. Informácie o koronakríze v angličtine a maďarčine prispeli k informovanosti o dianí na Slovensku medzi veľvyslancami či zahraničnými médiami.*

Členovia Správnej rady TASR po krátkej diskusii vzali materiál na vedomie.

1. **Rôzne**

GR informoval o svojej účasti na rokovaní Výboru pre kultúru a médiá NR SR, kde prezentoval hodnotenie činnosti a hospodárenia TASR za druhý polrok 2020.

Členovia Správnej rady sa dohodli na najbližšom termíne rokovania 13. apríla 2021 o 15:00.

Predsedníčka SR TASR A. Mezeiová v súlade s Rokovacím poriadkom SR TASR ukončila zasadnutie rady.

Bratislava, 16. marca 2021

Zapísala:

 Alena Mezeiová v.r.